
Paa ang mamamayan at mga 
rebolusyonaryong pwersa sa 
mga sonang gerilya sa puong libong 
mamamayang naglulunsad ng 
malawakang mga demonstrasyon sa 
iba't ibang dako ng Pilipinas simula 
noong hatinggabi ng Enero 16, 
kabilang na yaong mga nagtitipon sa 
EDSA-Ortigas . Umaasa ang Partido 
at ang Bagong Hukbong Bayan 
(BHB) na ang mga demonstrasyong 
ito ay patuloy na lalawak sa mga 
susunod na araw at posibleng 
humantong sa kagyat na 
pagpapatalsik kay Estrada mula sa 
poder. 


Para matupad ito, kailangang 
ilunsad ng mamamayang Pilipino sa 
mga susunod na araw ang 
mapagpasyang laban sa pamamagitan 
ng mga dambuhala, mapayapa, 
militante at sustenidong demons- 
trasyon sa lansangan na hahantong sa 
pagkubkob ng isang milyon o higit 
pang mamamayan sa palasyo ng 
Malakanyang. Kailangan ang 
mahigpit na pagkakaisa ng iba't ibang 

pwersang  anti-Estrada 
maipagtagumpay ito. 


para 


Kailangang ilunsad ang iba't ibang 
mga aksyong masa, kabilang na ang 
mga welgang manggagawa, raling 
magsasaka, asembliya sa mga 
maralitang komunidad at mga 
walkout sa paaralan na pawang 
nakatuon sa pagtipon ng daan-daang 
libong mamamayan sa lansangan. 
Kailangang ilunsad ang mga aksyong 
masa sa iba't ibang prubinsya. 
Maaaring maglunsad ng mga martsa- 
rali patungo sa Maynila mula sa mga 
kalapit-prubinsya upang ikonsentra 
ang pinakamalakas na pwersa at 
idulot ang pinakamalakas na bigwas 
laban sa rehimeng US-Estrada. 


Kailangang maging mapagbantay 
at labanan ang mga kontra- 
rebolusyonaryong grupong nagpa- 
panggap na anti-Estrada na nais 


gamitin ang pagbulwak ng mga 
protesta upang isagawa ang 
panununog ng bus, paninira ng mga 
ari-arian, asasinasyon at iba pang 
mapanabotaheng pakanang maaaring 
idahilan ng gubyerno sa paglulunsad 
ng mga pasistang pagsalakay sa mga 
mapayapang demonstrasyon ng 
mamamayan. Gayundin, kailangang 
maging magbantay sa mga panatikong 
bayarang grupong maka-Estrada na 
maaaring pakilusin ng gubyerno upang 
maglunsad ng mga aksyong 
probokasyon laban sa kilusang anti- 
Estrada. 


Binabalaan namin ang rehimeng 
US-Estrada sa anumang balak nitong 
gumamit ng pasistang panunupil laban 
sa lumalaking mga demonstrasyong 
anti-Estrada. Kailangang suwayin ng 
mga tropa at upisyal ng pulisya at 
militar ang mga kautusan ni Estrada 
na supilin ang mga demonstrasyon. 

Higit dito, kailangang tuluyan na nilang talikuran ang 
rehimen at arestuhin ang pinakamasasahol na elemento 
ng naghaharing pangkating Estrada, laluna yaong mga 
mag-iisyu ng order na supilin ang mga pagkilos ng 
mamamayan. 


Habang naninindigan ang Partido at BHB na ang 
pakikibaka upang patalsikin si Estrada ay pangunahing 
isasakatuparan ng mga dambuhala, mapayapa at 
militanteng demonstrasyon sa lansangan, ang mga taktikal 
na opensiba sa kanayunan ay patuloy na paiigtingin ng 


BHB. Ituturing bilang lehitimong target ng mga taktikal 
na opensiba ng BHB ang mga tropang imomobilisa ng 
gubyernong Estrada patungo sa Kamaynilaan upang 
supilin ang paglaban ng mamamayan. 


Tuluy-tuloy na nagpapalakas ang mga 
rebolusyonaryong pwersa, kapwa sa kanayunan at 
kalunsuran, upang wakasan ang rehimeng Estrada at 
labanan ang mga susunod pang reaksyunaryong 
gubyernong yuyurak sa pambansa at demokratikong 
interes ng mamamayan. W 


Enero 17, 2001- ANG BAYAN 


